Foto’s: Helikopters bring tientalle na veiligheid‘n Persoon word in Centurion na veiligheid gebring. (Foto: Oupa Mokoena/ANA) Twee helikopters van die Suid-Afrikaanse Nasionale Weermag (SANW) het Maandagmiddag meer as 80 mense wat vasgekeer was weens kitsoorstromings in die Jakarandastad na veiligheid gebring. Brig.genl. Mafi Mgobozi, woordvoerder van die SANW, het gesê ŉ Atlas Oryx- en ŉ Agusta A-109-helikopter het 79 mense by die Centurion Meer Hotel in Centurion na veiligheid gebring waarvan drie na die Unitas-hospitaal geneem is vir mediese behandeling. Volgens Mgobozi het die helikopters daarna na Mamelodi in die noordooste van die stad beweeg waar vyf mense na veiligheid gebring is wat weens kitsoorstromings vasgekeer was. Niemand is hiér beseer nie. Intussen het die burgerregte-groep #NotInMyName ŉ beroep op Suid-Afrikaners gedoen om inwoners van Mamelodi te help wat hul besittings weens die oorstromings verloor het. Meer as 700 skulings is verwoes. (Foto: Bongani Shilubane/ANA) Themba Masango, sekretaris-generaal van dié groep, sê talle inwoners is dakloos gelaat nadat sowat 700 skuilings vernietig is. Die stad Tshwane het ook ŉ beroep op die publiek en organisasies gedoen om komberse, kos en klere by te dra vir die slagoffers van vandeesweek se oorstromings in die stad. Dié items kan by plekke soos die Nellmapius-biblioteek en die Centurion-brandweerstasie afgelewer word. Reën sal vandag (Dinsdag) in Gauteng voortduur en die weerdiens het reeds ŉ waarskuwing uitgereik vir verspreide oorstromings, veroorsaak deur aanhoudende reën.